Margir geta kallað fram í huga sér ljósmynd af loftfarinu Graf Zeppelin á flugi yfir Reykjavík í ferðum þess til Íslands á árunum 1930 og 1931 , enda margar ljósmyndir slíkar til . Flugfarið vakti eðlilega athygli fólks hvar sem það fór um heiminn . Það var því spennandi myndefni fyrir þá Reykvíkinga sem höfðu yfir myndavélum að ráða að fanga það á filmu þar sem það sveif yfir höfðum þeirra . Hinar raunsönnu myndir af því dugðu samt ekki öllum . Til að gera myndir af því enn tígulegri klipptu menn því saman myndir af loftfarinu og skelltu þvert yfir helgistaði landsmanna , Alþingishúsið og Öxarárfoss , og gáfu út á póstkortum . Færri sögum fer af sýn þeirra sem voru um borð í sjálfu loftfarinu . Ljósmyndir voru teknar úr loftfarinu sjálfu niður til jarðar á ferð þess frá suðausturhorni landsins til Reykjavíkur og aftur til baka . Sex slíkar myndir eru varðveittar í safninu . Þær bárust með filmu - og myndasafni þýska ljósmyndarans Dorians Heering , en hann hafði aflað þeirra til að birta í bók sinni Das Unbekannte Island árið 1935 . Ein myndin sýnir Vestra-Horn , tvær skriðjökla í Vatnajökli og sandana framundan þeim , ein Krísuvík og hverasvæðið þar og loks tvær úr vesturbæ Reykjavíkur og hafnarsvæðið . Svar við spurningunni um hvort fleiri myndir hefðu verið teknar í ferðum loftfarsins yfir Íslandi fékkst frá safni helguðu Zeppelin loftförum í Friedrichshafen í Þýskalandi , en í því eru varðveittar 23 myndir frá Íslandi . Flestar þeirra eru með svipuðu myndefni og þær sem hér eru varðveittar utan hvað myndir af ströndinni við Dyrhólaey og nokkrar af Berufirði bætast við . [ 1 ] Fjöldi mynda af Berufirði er til vitnis um að fyrsta landsýn af Íslandi ofan úr loftfarinu hefur vakið athygli . Þó mikið nýmæli væri að myndunum úr Zeppelin voru þetta ekki fyrstu loftmyndir sem teknar voru hér á landi . Tveir íslenskir ljósmyndarar höfðu nýtt tækifærið þegar fyrstu flugvélarnar komu til Reykjavíkur og fengið að mynda bæinn úr lofti . Magnús Ólafsson flaug strax yfir Reykjavík með fyrstu flugvélinni sem hingað kom árið 1919 og gaf mynd tekna „ úr loftlínu “ út á póstkorti . Hann fylgdi þeirri útgáfu eftir með nýjum póstkortum af bænum ári síðar , sem hann tók úr ferðum með sömu vél . Loftur Guðmundsson ljósmyndari tók einnig kerfisbundið loftmyndir af hinum ýmsu hverfum bæjarins á árunum 1928 - 30 og er úrval varðveitt af þeim myndum hans . Um borð í Zeppelin loftfarinu voru starfsmenn þess en líka farþegar . Í frásögnum af heimsóknum loftfarsins eru lýsingar á því hvernig þeim hafi litist á landið . „ Stórhrifnir voru farþegar á Zeppelin af íslenskri landsýn , eftir því sem skeyti hermir , er loftskeytastöðinni hjer barst frá loftfarinu skömmu eftir að það fór hjeðan . “ [ 2 ] Sumir heimamenn urðu nokkuð uppnumdir í lýsingum sínum á fegurð landsins eins og hún hlyti að hafa blasað við farþegunum : „ Engu síður hlýtur það að hafa verið fögur og eftirminnileg sjón fyrir farþegana er með skipinu voru að horfa á Fjallkonuna í sínum fegurstu skrautklæðum , að sjá jökultindana , heiðbláu fjöllin , iðgræn tún og silfurgljáandi fljót og fossa , sem liðast í gegnum landið og leita út í spegilsléttan hafflötinn . “ [ 3 ] Loftmyndir veita okkur nýja og aðra sýn á lönd og náttúru , landfræðilegt samhengi og legu . Minna okkur á hve stærðir eru afstæðar eftir því hvaða sjónarhorni er beitt . Syrpa myndanna úr Zeppelin leiðöngrunum er til vitnis um það . [ 1 ] Samkvæmt tölvupósti frá Sabine Betzler-Hawlitschek sérfræðingi við Luftschiffbau-Zeppelin dags 25.1 . 2017 . [ 2 ] Morgunblaðið 20. júlí 1930 , s . 6. [ 3 ] Heimdallur 25. júlí 1930 , s . 3 .